### NN 5/2022 (12.1.2022.), Presuda Visokog upravnog suda Republike Hrvatske poslovni broj: Usoz-153/20-5 od 29. studenoga 2021.

VISOKI UPRAVNI SUD REPUBLIKE HRVATSKE

50

PRESUDA

Visoki upravni sud Republike Hrvatske u vijeću sastavljenom od sutkinja toga suda Dijane Vidović, predsjednice vijeća, dr. sc. Sanje Otočan, mr. sc. Inge Vezmar Barlek, Senke Orlić-Zaninović i Marine Kosović-Marković, članica vijeća, te više sudske savjetnice Tatjane Ilić, zapisničarke, u postupku ocjene zakonitosti općeg akta pokrenutom po prijedloga vijećnika Nezavisne liste I. K. i M., I., na sjednici vijeća održanoj 29. studenoga 2021.

presudio je

Ukida se Odluka o grobljima, klasa: 363-01/20-01/117. urbroj: 2129/01-01-20-01 od 16. studenoga 2020., koju je donijelo Gradsko vijeće Grada I., objavljena u Službenom glasniku Grada Imotskog, broj: 14/20.

Obrazloženje

1. Vijećnici Nezavisne liste I. K. i M., čiji je nositelj I. K. iz I., podnijeli su ovom sudu podnesak, označen kao zahtjev, za ocjenu zakonitosti Odluke o grobljima (Službeni glasnik Grada Imotskog, 14/20.) – dalje: Odluka.

2. Obrazlažu da je Odluka donesena protivno odredbi članka 11. Zakona o pravu na pristup informacijama (»Narodne novine«, 25/13. i 85/15.) jer nacrt Odluke nije objavljen na internetskoj stranici radi provođenja javnog savjetovanja sa zainteresiranom javnošću niti su objavljeni razlozi za donošenje akta, odnosno ciljevi koji se žele postići savjetovanjem.

3. Očitovanje na zahtjev dao je Odsjek za poslove gradonačelnika, Jedinstvenog upravnog odjela Grada I. Navode da je Odlukom provedeno usklađivanje sa Zakonom o grobljima (»Narodne novine«, 19/98., 50/12. i 89/17.), da prethodno nije provedeno savjetovanje sa zainteresiranom javnošću jer se smatralo da Odluka ne utječe na interese građana i pravnih osoba te da mjerodavno tijelo koje vrši nadzor akata, nije imalo primjedbi na Odluku.

4. Sukladno odredbi članka 83. stavka 2. Zakona o upravnim sporovima (»Narodne novine«, 20/10., 143/12., 152/14., 94/16. i 29/17.) – dalje: ZUS, sud je odlučio postupak ocjene zakonitosti općeg akta pokrenuti po službenoj dužnosti.

Odluka je donesena na temelju članka 18. stavka 1. Zakona o grobljima i članka 31. Statuta Grada I. (Službeni glasnik Grada Imotskog, broj 2/09, 1/13, 4/13, 5/16 – pročišćeni tekst, 2/17 – ispravak i 3/18) na XXVIII. sjednici Gradskog vijeća Grada I. održanoj 16. studenoga 2020.

5. Zadnje spomenuta zakonska odredba propisuje da je predstavničko tijelo jedinice lokalne samouprave dužno u roku od šest mjeseci od dana stupanja na snagu ovoga Zakona donijeti propise o: – mjerilima i načinu dodjeljivanja i ustupanja grobnih mjesta na korištenje, vremenskim razmacima ukopa u popunjena grobna mjesta te o načinu ukopa nepoznatih osoba, – održavanju groblja i uklanjanju otpada, – uvjetima upravljanja grobljem od strane pravne osobe koja upravlja grobljem, – uvjetima i mjerilima za plaćanje naknade kod dodjele grobnog mjesta i godišnje naknade za korištenje.

6. Odredba članka 31. Statuta Grada I. propisuje mjerodavnost Gradskog vijeća.

7. Polazeći od načela vladavine prava i radi ostvarenja sigurnosti objektivnog pravnog poretka, sud je utvrdio da odredbe na koje se pozvao donositelj ne daju valjanu osnovu za donošenje općeg akta bez provođenja javnog savjetovanja, odnosno obavješćivanja zainteresirane javnosti. U postupku donošenja Odluke nije poštovan postupak donošenja, odnosno, Odluka nije donesena u skladu s odredbom članka 11. stavka 4. Zakona o pravu na pristup informacijama.

8. Tom odredbom je propisano da su tijela javne vlasti nadležna za izradu nacrta zakona i podzakonskih akata dužna radi informiranja javnosti na svojim internetskim stranicama objaviti uz godišnji plan normativnih aktivnosti i plan savjetovanja o nacrtima zakona i drugih propisa koji se odnose na njihovo područje rada (stavak 1.). Tijela javne vlasti iz stavka 1. ovog članka dužna su objaviti na internetskoj stranici nacrt zakona i drugog propisa o kojem se provodi javno savjetovanje sa zainteresiranom javnosti, u pravilu u trajanju od 30 dana, uz objavu razloga za donošenje i ciljeva koji se žele postići savjetovanjem (stavak 2.). Nakon provedenog savjetovanja tijela javne vlasti dužna su o prihvaćenim i neprihvaćenim primjedbama i prijedlozima obavijestiti zainteresiranu javnost putem svoje internetske stranice na kojoj trebaju objaviti izvješće o provedenom savjetovanju sa zainteresiranom javnošću koje dostavljaju Vladi Republike Hrvatske (stavak 3.).

9. Odredbe stavaka 1., 2. i 3. ovog članka primjenjuju se, na odgovarajući način, u postupku donošenja općih akata jedinica lokalne i područne (regionalne) samouprave i pravnih osoba s javnim ovlastima, kojima uređuju pitanja iz svog djelokruga, a kojima se neposredno ostvaruju potrebe građana ili druga pitanja od interesa za opću dobrobit građana i pravnih osoba na njihovu području, odnosno na području njihove djelatnosti (uređenje naselja i stanovanja, prostorno planiranje, komunalna djelatnost i druge javne službe, zaštita okoliša, i drugo) – stavak 4. članka.

10. Odluka je opći akt jedinice lokalne samouprave kojom se neposredno uređuju pitanja komunalne djelatnosti, što je od utjecaja na potrebe i od interesa za dobrobit građana (i pravnih osoba) na području Grada I. Stoga je jedinica lokalne samouprave, u postupku donošenja predmetnog općeg akta kojim se uređuju navedena pitanja bila dužna postupiti prema odredbi članka 11. Zakona o pravu na pristup informacijama.

11. Budući da u predmetnom slučaju nije objavljen nacrt Odluke, radi provođenja javnog savjetovanja sa zainteresiranom javnosti, niti su objavljeni razlozi za donošenje akta, odnosno ciljevi koji se žele postići savjetovanjem, donositelj takvim postupanjem nije poštovao postupak donošenja Odluke. Pritom nije od odlučnog značaja okolnost da tijelo nadležno za nadzor zakonitosti općih akata, nije imalo primjedbi na Odluku.

12. Slijedom navedenog, valjalo je temeljem odredbe članka 86. stavka 3. ZUS-a, odlučiti kao u izreci.

13. Ova odluka će se, sukladno odredbi članka 86. stavka 4. ZUS-a, objaviti u »Narodnim novinama«.

Poslovni broj: Usoz-153/20-5
 Zagreb, 29. studenoga 2021.

Predsjednica vijeća
 Dijana Vidović, v. r.